A Bizottság határozata
(1992. április 14.)
a húsipari termékek Tunéziából történő behozatalánál irányadó állat-egészségügyi feltételekről és állatorvosi bizonyítvány kiállításáról, valamint a 79/542/EGK tanácsi határozat és a 91/449/EGK bizottsági határozat módosításáról
(92/245/EGK)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb a 3763/91/EGK irányelvvel [1] módosított, a szarvasmarhafélék, a sertések és a friss hús harmadik országból történő behozatalára vonatkozó egészségügyi és állat-egészségügyi vizsgálatok problémáiról szóló, 1972. december 12-i 72/462/EGK tanácsi irányelvre [2] és különösen annak 21a. és 22. cikkére,
mivel a legutóbb a 92/162/EGK bizottsági határozattal [3] módosított 79/542/EGK tanácsi határozat [4] meghatározza a tagállamok által szarvasmarhafélék, sertések és lófélék, valamint friss hús és húsipari termékek behozatalára feljogosított harmadik országok jegyzékét; mivel ezt a jegyzéket a 91/361/EGK bizottsági határozat [5] kiegészítette többek között Tunézia felvételével az olyan húsipari termékek behozatalának engedélyezése céljából, amelyeket légmentesen lezárt tartályban F0 = 3 vagy ennél nagyobb értékre hőkezeltek;
mivel a legutóbb a 91/244/EGK határozattal [6] módosított 91/449/EGK bizottsági határozat [7] meghatározza az állatorvosi bizonyítvány mintáját a harmadik országokból behozott húsipari termékek vonatkozásában;
mivel a közösségi állatorvosi kiküldetést követően úgy tűnik, hogy az állat-egészségügyi helyzet ellenére Tunézia megfelelően felépített és szervezett állat-egészségügyi szolgálattal rendelkezik; mivel a közösségi exportra szánt egyes hőkezelt húsipari termékek előállítását az Állat-egészségügyi Szolgálat által kijelölt hatósági állatorvos fogja felügyelni;
mivel az állat-egészségügyi feltételeket és az állatorvosi bizonyítvány kiállítását minden érintett harmadik ország állat-egészségügyi helyzetéhez hozzá kell igazítani;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A tagállamok Tunéziából olyan húsipari termékek behozatalát engedélyezik, amelyek átmentek
- légmentesen zárt tartályban legalább F0 = 3 vagy ennél nagyobb értékre történt hőkezelésen,
- vagy olyan hőkezelésen, amelynek során a központi hőmérséklet legalább a 80 °C-ot elérte.
(2) A tagállamok nem engedélyezik Tunéziából az (1) bekezdésben említettektől eltérő húsipari készítmények behozatalát.
2. cikk
(1) A 79/542/EGK tanácsi határozat a következőképpen módosul:
a) a mellékletben a húsipari termékekre vonatkozó, "különleges megjegyzések" című oszlopban a Tunéziának megfelelő sor a (3) szám után a "(4)" számmal egészül ki;
b) az országok jegyzékének végén levő,
"Különleges megjegyzések"
című lábjegyzet alatti szöveg az alábbi utolsó mondattal egészül ki:
"4 A fenti jegyzékben jelzett korlátozásoktól függetlenül engedélyezettek azok a húsipari termékek, amelyek olyan hőkezelésen estek át, ahol a központi hőmérséklet elérte a 80 °C-ot."
(2) A 91/449/EGK határozat C. mellékletének II. részében az állatorvosi bizonyítvány mintájának használatára jóváhagyott országok jegyzéke a következő ország beillesztésével módosul:
"Tunézia"
.
3. cikk
Ennek a határozatnak a tagállamok a címzettjei.
Kelt Brüsszelben, 1992. április 14-én.